മുല്ലപ്പെരിയാര് ഡാം തുറക്കേണ്ടി വന്നാല് ജനങ്ങളുടെ സുരക്ഷയ്ക്ക് വേണ്ട മുന് കരുതല് നടപടികള് സ്വീകരിച്ചിട്ടുണ്ട് ശക്തമായ മഴയെ തുടര്ന്ന് മുല്ലപ്പെരിയാര് ഡാം തുറക്കേണ്ടി വന്നാല് ജനങ്ങളുടെ സുരക്ഷയ്ക്ക് വേണ്ട മുന് കരുതല് നടപടികള് സ്വീകരിച്ചിട്ടുണ്ടെന്ന് സംസ്ഥാന സര്ക്കാര്. വള്ളക്കടവ് മുതല് ഇടുക്കി ഡാം വരെ വെള്ളം ഒഴുകി പോകുന്ന 27 കിലോമീറ്റര് ദൂരത്തില് മാറ്റി പാര്പ്പിക്കേണ്ടവരുടെ പട്ടിക റവന്യൂ വകുപ്പ് തയ്യാറാക്കി. അതേസമയം മുല്ലപ്പെരിയാറിലെ ജല നിരപ്പ് 137 അടിയായി നിലനിര്ത്തണമെന്ന കേരളത്തിന്റെ ആവശ്യം സുപ്രീംകോടതിയെ അറിയിക്കുമെന്ന് മന്ത്രി റോഷി അഗസ്റ്റിന് പറഞ്ഞു. അറബിക്കടലില് രൂപപ്പെട്ട ന്യൂനമര്ദത്തിന്റെ പ്രഭാവത്തില് ഒക്ടോബര് 31 വരെ സംസ്ഥാനത്തു വീണ്ടും ശക്തമായ മഴയുണ്ടാകുമെന്നാണ് മുന്നറിയിപ്പ്. ഇതിന്റെ പശ്ചാത്തലത്തില് ആവശ്യമായ മുന്കരുതല് നടപടികള് സ്വീകരിച്ചതായി റവന്യൂ മന്ത്രി അറിയിച്ചു. മുല്ലപ്പെരിയാറില് ജല നിരപ്പ് ഉയരുന്ന പശ്ചാത്തലത്തില് ഡാം തുറക്കേണ്ട സാഹചര്യം ഉണ്ടായാല് വള്ളക്കടവ് മുതല് ഇടുക്കി ഡാം വരെ 27 കിലോമീറ്റര് ചുറ്റളവിലെ മാറ്റി പാര്പ്പിക്കേണ്ട ജനങ്ങളുടെ പട്ടിക റവന്യൂ വകുപ്പ് തയ്യാറാക്കി. അതേസമയം മുല്ലപ്പെരിയറില് പെട്ടെന്ന് ജല നിരപ്പ് ഉയരുന്നുണ്ടെന്നും സുപ്രീംകോടതിയില് 137 അടിയായി ജല നിരപ്പ് നില നിര്ത്തണം എന്ന കേരളത്തിന്റെ ആവശ്യം അറിയിക്കുമെന്നും ജല വിഭവ വകുപ്പ് മന്ത്രി റോഷി അഗസ്റ്റിന് പറഞ്ഞു. റൂള്സ് കര്വ് 136 അടിയായി പാലിക്കണം എന്നാണ് കേരളത്തിന്റെ നിലപാട്. മഴ സാധ്യത കണക്കിലെടുത്ത് ഒക്ടോബര് 30 വരെ റൂള് കര്വ് 136 അടിയില് നിലനിര്ത്തണം എന്നും സംസ്ഥാനം സുപ്രീംകോടതിയെ അറിയിക്കും.